༢༣༡༽༄། ། བག་མེད་ཤ་ཆང་སྤངས་ནས་བཟའ་བཏུང་ཡེ་ཤེས་ཀྱི་བདུད་རྩིའི་ཚོགས་འཁོར་བསྐོར་བ། ། »» ཨོཾ་སྭསྟི། འཇིག་རྟེན་གསུམ་མགོན་རིན་པོ་ཆེ། ། ཆོས་ཀྱི་རྒྱལ་པོའི་ཐུགས་ཀྱི་སྲས། ། ཐོས་དང་བསམ་པས་རྒྱུད་སྦྱངས་ཤིང་། ། བསླབ་གསུམ་བསྟན་པའི་རྒྱལ་མཚན་འཛིན། ། གཉིས་མེད་ཡེ་ཤེས་བདུད་རྩིའི་ཆུས། ། སྐལ་ལྡན་སྨིན་ཅིང་གྲོལ་མཛད་པ། ། ཁྱེད་ཀྱི་མཛད་སྤྱོད་ཐུགས་དགོངས་ལ། ། བདག་ཀྱང་རྗེས་སུ་ཡི་རང་ཞིང་། ། ཞེ་འདོད་སྙིང་ནས་གསོལ་བ་འདེབས། ། འགྲོ་དྲུག་འཁོར་བའི་སེམས་ཅན་རྣམས། ། མི་ཤེས་མུན་པར་འཁྱམས་པ་ཀུན། ། བརྩེ་བའི་མ་མ་ཁྱེད་ཉིད་ཀྱིས། ། ལམ་ཁྲིད་དེད་དཔོན་མཛད་དུ་གསོལ། ། སྐལ་ལྡན་གུས་པའི་ཡིད་ཅན་གྱི། ། སློབ་མ་སྨིན་པར་བྱེད་པ་ལ། ། ཅི་གནས་ལྟ་བའི་འཕོ་སྐྱས་ཀྱིས། ། ཡི་ཆད་སྒྱིད་ལུག་གྱུར་པ་དེ། ། དྲང་སྲོང་ཆེན་པོ་གོང་མ་ཡི། ། རྣམ་ཐར་བསྡུ་དངོས་རྣམ་བཞི་དང་། ། འགལ་བ་མེད་པ་མ་ཡིན་པས། ། དཔོན་སློབ་ཚོགས་པ་བྲལ་བ་ཡི། ། བདུད་དཔུང་མ་ལུས་བཅོམ་མཛད་ནས། ། འགྲོ་བ་སྨིན་ཅིང་གྲོལ་མཛད་གསོལ། ། དངོས་དང་བརྒྱུད་པ་ཐམས་ཅད་དུ། ། ཤ་ཆང་ཆགས་སྡང་འཁོར་ལོ་ཡིས། ། ངན་སོང་གསུམ་དང་ཁམས་གསུམ་དུ། ། འཁོར་བའི་འཁོར་ལོ་མི་བསྐོར་བར། ། ཀུན་རྫོབ་དོན་དམ་བྱང་སེམས་ཀྱི། ། རང་ལུས་རྒྱལ་བའི་དཀྱིལ་འཁོར་ལ། ། བཟའ་བཏུང་ཡེ་ཤེས་བདུད་རྩི་ཡིས། ། མཆོད་ཅིང་མཉེས་པར་བྱས་པ་ཡིས། ། ཚོགས་གཉིས་འཁོར་ལོ་མི་ཆད་པ། ། བསོད་ནམས་མཐར་ཐུག་ཚོགས་འཁོར་ལོ། ། བུ་སློབ་རྣམས་དང་ཁྱེད་རང་གིས། ། ཚོགས་ཀྱི་འཁོར་ལོ་བསྐོར་མཛད་གསོལ། ། ། ། ««